Ákveðið hefur verið að rýma fjögur hús í Seljalandshverfi á Ísafirði . Vindur hefur verið hvass með lítils háttar hléum síðan á föstudag og vindáttin NA , býsna stöðug allan tímann . Stöðug snjósöfnun í langan tíma í sömu vindáttinni eykur snjóflóðahættuna en snjósöfnun á Ísafirði er þó talin talsvert minni en í Önundarfirði og Súgandafirði . Húsin sem rýmd hafa verið eru undir varnargarði á Seljalandsmúla og eru næst garðinum . Hættumat gerir ráð fyrir því að ef mjög stórt snjóflóð fellur á garðinn geti gefið yfir hann og valdið tjóni . Stór snjóflóð féllu í gærkvöldi ofan Flateyrar og í Súgandafirði og enn er talin hætta á að stór flekahlaup geti fallið . Búist er við að veður gangi smám saman niður í dag og dragi úr snjóflóðahættu síðdegis eða í kvöld . Fólk hefur einnig verið beðið um að yfirgefa nokkur hús í dreifbýli á norðanverðum Vestfjörðum . Snjókoma og skafrenningur hefur verið í hvassri NA-átt frá því á föstudag með smá hléi á laugardagskvöld og aðfaranótt sunnudags . Dagana þar á undan var snjókoma og skafrenningur í hvassri SV-átt . Það hefur því safnast talsverður snjór í fjöll og hann er mjög lagskiptur . Fram undan er áframhaldandi NA-hríð og verður mjög hvasst , sérstaklega í kvöld og á morgun , þriðjudag . Búast má við því að snjóflóð falli í þessu veðri og geta þau orðið nokkuð stór . Talið er að snjóflóð hafi fallið ofan í lón Reiðhjallavirkjunar í Syðridal inn af Bolungarvík kl. 12:32 í dag . Orkubú Vestfjarða tilkynnti að þá hafi hækkað í lóninu um 40 cm , og er það þekkt afleiðing snjóflóða úr hlíðinni ofan lónsins . Ekki er vitað um önnur snjóflóð á svæðinu síðasta sólarhringinn en flestir vegir hafa verið lokaðir og lítið skyggni er til fjalla og því er ólíklegt að fréttist af flóðum . Fylgst er með snjóflóðaaðstæðum ofan við byggð , en búið er að verja þau svæði í þéttbýli á norðanverðum Vestfjörðum þar sem hætta myndi skapast fyrst við þessar aðstæður .